Mara mis-Serbja, ddaħlet l-isptar għall-kura wara li allegatament qalgħet xebgħa. tvm.com.mt huwa nfurmat li l-każ seħħ għall-ħabta tal-12.15 p.m. fi Triq Bordino f’San Pawl il-Baħar. Minn informazzjoni li ksibna jirriżulta li l-mara kienet miexja fit-triq, meta waqfet karozza li minnha ħarġet persuna li ħebbet għall-mara. Il-pulizija għadha qed tfittex lill-persuna li allegatament sawtet lill-mara. Il-vittma kellha tingħata l-ewwel għajnuna minn persuna oħra li kienet għaddejja mit-triq.